**SUSITARIMAS DĖL PAPILDOMŲ IR (AR) NEATLIEKAMŲ DARBŲ**

**PRIE 2024-10-30 SUTARTIES NR. S-1146**

2025-09-26

**AB „Via Lietuva“**, atstovaujama šį dokumentą pasirašančio įgalioto bendrovės darbuotojo (toliau – **Užsakovas**),

ir

**AB „HISK“**, atstovaujama šį dokumentą pasirašančio įgalioto bendrovės darbuotojo (toliau - **Rangovas**)

toliau Užsakovas ir Rangovas atskirai vadinami „**Šalimi**“, o kartu vadinami „**Šalimis**“,

**Šalys, atsižvelgdamos į tai, kad:**

1. 2024-10-30 Šalys sudarė pirkimo sutartį Nr. S-1146 (toliau – **Sutartis**), projekte „Magistralinio kelio A14 Vilnius–Utena ruožo nuo 21,50 iki 28,40 km rekonstravimas“;
2. Sutarties pagrindu Rangovas įsipareigojo atlikti darbus (toliau – **Darbai**), o Užsakovas – tinkamai ir laiku atsiskaityti;
3. Rangovui, vykdant darbus pagal techninio darbo projekto sprendinius, buvo pastebėti nepažymėti valstybiniai geodeziniai punktai (toliau – **Papildomi darbai**). 2025-03-21 Komisija apžiūrėjusi remontuojamą kelio ruožą, susipažinusi su darbų vykdymo dokumentacija ir išnagrinėjusi Projekto sprendinius nustatė, kad Projekte nėra numatytas valstybinių reperių iškėlimas arba demontavimas. Dėl šios priežasties atsirado poreikis papildomiems darbams atlikti, kurių kaina sudaro **33 600,00** Eur be PVM. Papildomų darbų atsiradimo priežastys, kainos pagrindimas bei kita informacija detalizuota **Priede Nr. 1**;
4. Papildomi darbai (geodezinių punktų įrengimo) atliktini dar 2025 m. laikotarpiu per sutartinius darbų atlikimo terminus, t. y. papildomiems darbams papildomas darbų atlikimo terminas suteikiamas nėra dėl šių darbų specifiškumo ir galimybės paraleliai atlikti šiuos darbus kartu su pagrindiniais sutartiniais darbais. Vadovaujantis geodezijos ir kartografijos techninio reglamento GKTR 2.12.01:2001 *„Lietuvos valstybinis geodezinis vertikalusis tinklas“* 24 punkto nuostatomis, kad *„Nauji gruntiniai ženklai tinkami matavimams ne anksčiau kaip praėjus vienam žiemos sezonui po jų pastatymo“,* todėl Papildomų darbų galutiniai matavimai ir likę reikalingi atlikti darbai, tame tarpe galutiniai matavimai, jų apdorojimas ir ataskaitos parengimas), galės būti atlikti tik 2026 m. laikotarpiu (po žiemos sezono). Atitinkamai bus pasibaigęs darbų atlikimo terminas (2025-11-14), todėl šios Papildomų darbų apimties darbus, kurie savo pobūdžiu bus galimi atlikti tik 2026 m. laikotarpiu, Šalys siekia sutarti kaip pereinančius į garantinių įsipareigojimų vykdymo etapą;
5. Sutarties XII skyriaus „Papildomi darbai ir neatliekami darbai. Sutarties keitimo tvarka“ 148 p. Šalys susitarė dėl galimybės pakeisti Sutarties kainą dėl atsiradusių papildomų ir (ar) neatliekamų darbų;

Šalys, remdamosi Sutarties XII skyriaus nuostatomis, bei Lietuvos Respublikos viešųjų pirkimų įstatymo 89 str. 2 d., sudaro šį susitarimą dėl papildomų ir (ar) neatliekamų darbų (toliau – **Susitarimas**), kuriuo susitaria dėl toliau nurodytų sąlygų:

1. Šalys susitaria dėl papildomų darbų atlikimo ir jų apmokėjimo:
   1. viso papildomų darbų kaina su PVM yra **40 656,00** Eur (keturiasdešimt tūkstančių šeši šimtai penkiasdešimt šeši eurai 00 ct).
   2. papildomų darbų kaina be PVM yra **33 600,00** Eur (trisdešimt trys tūkstančiai šeši šimtai eurų 00 ct).
   3. 21 proc. PVM yra **7 056,00** Eur (septyni tūkstančiai penkiasdešimt šeši eurai 00 ct).
2. Dėl aukščiau šiame Susitarime nurodytų sąlygų Sutarties kaina padidėja **40 656,00** Eur su PVM suma.
3. Šalys susitaria, kad dėl papildomų darbų nėra suteikiamas papildomas darbų atlikimo terminas.
4. Šalys susitaria, kad dalį Papildomų darbų, kurie savo pobūdžiu ir specifika yra galimi atlikti tik 2026 m. laikotarpiu (po žiemos sezono), įskaitant, bet neapsiribojant galutinius matavimus, jų apdorojimą ir ataskaitos parengimą, dėl geodezijos ir kartografijos techninio reglamento GKTR 2.12.01:2001 „*Lietuvos valstybinis geodezinis vertikalusis tinklas“* 24 punkto reikalavimų, Rangovas įsipareigoja atlikti iki 2026-08-01.
5. Šalys patvirtina savo supratimą, jog Susitarimo 4 p. numatytų darbų dalies atlikimas nepatenka į Sutarties vykdymo etapą ir yra perkeliamas į garantinių įsipareigojimų etapą, todėl Sutartimi sulygtų pagrindinių darbų priėmimo – perdavimo procedūra neturėtų būti įtakojama.
6. Šalys susitaria, kad Rangovui vėluojant vykdyti Susitarimo 4 p. numatytus darbus daugiau kaip 14 k. d. bus laikoma Rangovo garantinių įsipareigojimų nevykdymu, dėl kurio Užsakovas galės pasinaudoti sutartine garantinio laikotarpio įsipareigojimų įvykdymo užtikrinimo priemone, o taip pat Užsakovas galės atlikti reikalingus atlikti darbus per trečiuosius asmenis Rangovo sąskaita.
7. Rangovas įsipareigoja, pagal šiame Susitarime patikslintą Sutarties kainą atitinkamai pakeisti Sutarties sąlygų įvykdymo užtikrinimo priemonės sumą bei statinio statybos, rekonstravimo, remonto, atnaujinimo (modernizavimo), griovimo ir kultūros paveldo statinio tvarkomųjų statybos darbų ir civilinės atsakomybės privalomojo draudimo sumą.
8. Šalys patvirtina, jog Susitarime numatytos sąlygos buvo individualiai Šalių aptartos ir pilnai atitinka jų tikrąją valią, kurios įgyvendinimo Šalys siekė sudarydamos Susitarimą.
9. Sutarties sąlygos, kurios nėra aptartos kaip keičiamos Susitarimu, lieka nepakeistos galioti Sutarties galiojimo laikotarpiu.
10. Šis Susitarimas įsigalioja nuo Šalių pasirašymo (abiejų Šalių) dienos ir galioja pagal Sutartyje nustatytą Sutarties galiojimo terminą.
11. Susitarimas yra neatskiriama ir sudėtinė Sutarties dalis.
12. Susitarimo priedai:

12.1. Priedas Nr. 1 – Darbų pakeitimo aktas Nr. 2

|  |  |
| --- | --- |
| **UŽSAKOVAS**  **AB „Via Lietuva“**  Kauno g. 22-202, LT– 03212 Vilnius  Įmonės kodas 188710638  Telefonas (0 5) 232 9600  El. paštas info@vialietuva.lt  A.s. LT37 7300 0100 0245 6303  AB „Swedbank“  Dokumentą pasirašantis įgaliotas bendrovės darbuotojas | **RANGOVAS**  **AB „HISK“**  S. Kerbedžio g. 7, LT-35104 Panevėžys  Įmonės kodas 147710353  Telefonas (0 45) 502 601  El. paštas info@hisk.lt  A.s. Nr. LT02 4010 0412 0009 0263  Luminor Bank AS  Dokumentą pasirašantis įgaliotas bendrovės darbuotojas |